**Χαιρετισμός του Προέδρου της Κυπριακής Δημοκρατίας κ. Νίκου Αναστασιάδη στη 13η Γενική Συνέλευση της Παγκόσμιας Διακοινοβουλευτικής Συνέλευσης Ελληνισμού**

*Αίθουσα Γερουσίας της Βουλής των Ελλήνων, 28.7.2021*

Φίλε κύριε Πρωθυπουργέ, κύριε Πρόεδρε της Βουλής, φίλε Αρχηγέ της Αξιωματικής Αντιπολίτευσης, κύριε Πρόεδρε, κυρίες και κύριοι, αγαπητά μέλη της Παγκόσμιας Διακοινοβουλευτικής Ένωσης του Ελληνισμού, αποτελεί πραγματικά ιδιαίτερη τιμή η πρόσκληση να συμμετάσχω στη 13η Γενική Συνέλευση της Παγκόσμιας Διακοινοβουλευτικής Ένωσης του Ελληνισμού απευθύνοντας χαιρετισμό από το Βήμα της Βουλής των Ελλήνων.

Η εδώ παρουσία μου, σε καιρούς δοκιμασίας για τον ευρύτερο Ελληνισμό, επιβεβαιώνει για ακόμη μία φορά αφ’ ενός τους άρρηκτους αδελφικούς δεσμούς που συνδέουν Ελλάδα και Κύπρο και αφ’ ετέρου το άριστο επίπεδο των σχέσεων και της συνεργασίας μεταξύ των δύο χωρών αλλά και της Διακοινοβουλευτικής Ένωσης του Ελληνισμού.

Καταδεικνύει τη σύμπνοια αλλά και την αποφασιστικότητα που μας διακρίνει, σχετικά με την υπεράσπιση των δικαίων και των κοινών στόχων του Ελληνισμού, τους ίδιους ακριβώς στόχους που εσείς υπηρετείτε, καταξιωμένα στελέχη της Παγκόσμιας Διακοινοβουλευτικής Ένωσης, ενός οργανισμού που συστάθηκε το 1996 με πρωτοβουλία της τότε ελληνικής κυβέρνησης, με στόχο –μεταξύ άλλων– την ισχυροποίηση των δεσμών και της συνεργασίας μεταξύ του Ελληνισμού και των κρατών εις τα οποία ελληνικής καταγωγής μέλη υπηρετούν σε νομοθετικά σώματα και πολιτεύματα.

Πρόκειται για μια ορθότατη κατά την άποψή μου απόφαση, εάν αναλογιστεί κανείς τη δύναμη της κοινοβουλευτικής διπλωματίας και το γεγονός πως σήμερα ο οργανισμός αποτελείται από περίπου 170 μέλη εκλεγμένα σε νομοθετικά σώματα και κοινοβούλια σε είκοσι τέσσερις χώρες στις ηπείρους της Ευρώπης, της Αμερικής, της Ασίας, της Αφρικής, της Ωκεανίας.

Και θεωρώ ως το ελάχιστο που οφείλω, να συγχαρώ τα μέλη της Παγκόσμιας Διακοινοβουλευτικής Ένωσης του Ελληνισμού, που μέσα από τις επιχειρηματικές και κοινωνικές δράσεις που αναπτύσσουν όχι μόνο κατάφεραν να καταξιωθούν στις χώρες και στα νομοθετικά σώματα που υπηρετούν, αλλά παρέμειναν διαχρονικά πιστοί στους ιδρυτικούς στόχους λειτουργίας του οργανισμού.

Διακριθήκατε για την εργατικότητα, τη δημιουργικότητα και τις ικανότητές σας. Αναδειχθήκατε στους σπουδαιότερους πρέσβεις των εθνικών μας θέσεων και δικαίων, εθνικές θέσεις οι οποίες, χωρίς να συνιστούν απειλή για οποιοδήποτε τρίτο κράτος, βασίζονται στο σεβασμό του διεθνούς δικαίου, των ανθρωπίνων δικαιωμάτων και των σχέσεων καλής γειτονίας, αποσκοπώντας αποκλειστικά και μόνο στην εξυπηρέτηση των στόχων της ειρήνης, της ασφάλειας, της σταθερότητας και της ευημερίας για τις χώρες μας και την ευρύτερη περιοχή.

Κυρίες και κύριοι, η φετινή 13η Γενική Συνέλευση της Παγκόσμιας Διακοινοβουλευτικής Ένωσης Ελληνισμού συμπίπτει με την συμπλήρωση 200 χρόνων από την έναρξη της Ελληνικής Επανάστασης, την ευγενέστερη αλλά και κορυφαία στιγμή της νεότερης Ιστορίας των Ελλήνων.

Οι Έλληνες, αμφισβητώντας με τον ξεσηκωμό τους κάθε μορφή δουλείας, καταπίεσης και τυραννίας, πέτυχαν με θυσίες και αίμα την απελευθέρωση και τη δημιουργία του ανεξάρτητου ελληνικού κράτους, εμπνέοντας και τις επόμενες γενιές Ελλήνων για τους διαδοχικούς αγώνες που θα επακολουθούσαν για απελευθέρωση και των υπολοίπων υπό κατοχή εδαφών.

Αποτιμώντας ως ορόσημο της εθνικής μας συνείδησης την παλιγγενεσία, Ελλάδα και Κύπρος, διακόσια χρόνια μετά, πορευόμαστε υπό συνθήκες αρραγούς ενότητας, επιδιώκοντας την εκπλήρωση του αγώνα των Ελλήνων της Κύπρου για απαλλαγή της Κυπριακής Δημοκρατίας από την τουρκική κατοχή. Ενός αγώνα που, όπως έχω προαναφέρει, στόχο έχει την απελευθέρωση αλλά και τη δικαίωση των θυσιών και των προσδοκιών του κυπριακού λαού, με στόχο τη δημιουργία ενός πραγματικά ανεξάρτητου και κυρίαρχου κράτους, απαλλαγμένου από τις όποιες αναχρονιστικές εγγυήσεις και την παρουσία κατοχικών στρατευμάτων.

Διακεκριμένες φίλες και φίλοι, πριν μία εβδομάδα ο Τούρκος Πρόεδρος επισκέφθηκε παράνομα την κατεχόμενη Κύπρο σε ακόμη έναν προκλητικό εορτασμό της βάρβαρης τουρκικής εισβολής του 1974. Κατά την παρουσία του στην Κύπρο αποκάλυψε για πολλοστή φορά τις πραγματικές και διαχρονικές στοχεύσεις της Τουρκίας, οι οποίες δεν είναι άλλες από την πλήρη κυριαρχία επί της Κύπρου είτε μέσω της λύσης δύο κρατών είτε δημιουργίας ενός συνομοσπονδιακού μορφώματος, εις το οποίο η τουρκοκυπριακή συνιστώσα πολιτεία –που, ας σημειωθεί, τελεί υπό τον πλήρη έλεγχο της Τουρκίας– θα έχει τον καθοριστικό ρόλο στη διακυβέρνηση της χώρας.

Φίλες και φίλοι, έχω αναφερθεί στις απαράδεκτες και έκνομες ενέργειες της Τουρκίας, η οποία στην επεκτατική λογική του κ. Ερντογάν οδήγησε στη νέα απαράδεκτη και παράνομη εξαγγελία για αλλαγή του καθεστώτος της περίκλειστης περιοχής της Αμμοχώστου, αφού προηγήθηκε η αμφισβήτηση των κυριαρχικών δικαιωμάτων της Αποκλειστικής Οικονομικής Ζώνης της Κυπριακής Δημοκρατίας σε βάρος πάντα –να σημειώσω– Ελληνοκυπρίων και Τουρκοκυπρίων.

Ως αποτέλεσμα της νέας προκλητικής απόφασης της Τουρκίας, Κύπρος και Ελλάδα από κοινού ενεργούσες αποταθήκαμε σε κάθε ευρωπαϊκό και διεθνές φόρουμ, με αποτέλεσμα την ομόφωνη και αυστηρή καταδίκη από το Συμβούλιο Ασφαλείας του ΟΗΕ, αλλά και του συνόλου της Ευρωπαϊκής Ένωσης εναντίον των εξαγγελιών της τουρκικής ηγεσίας σχετικά με την κατεχόμενη πόλη.

Εκείνο που αναμένουμε ωστόσο –και πρέπει να το σημειώσω– τόσο από τη διεθνή όσο και από την ευρωπαϊκή κοινότητα είναι να υιοθετήσουν επιτέλους μια πιο αποφασιστική στάση, η οποία θα καταστήσει σαφές στην Τουρκία πως δεν είναι δυνατόν να συνεχίσει να δρα ανενόχλητη, ανεξέλεγκτη και χωρίς τις όποιες συνέπειες.

Κυρίες και κύριοι, η ομοψυχία κυπριακού και μητροπολιτικού Ελληνισμού υπήρξε ανέκαθεν η δύναμη του αγώνα μας για εθνική και φυσική επιβίωση και όσα σήμερα εκτυλίσσονται υπαγορεύουν ακόμη πιο αναγκαία την μεταξύ μας συνεργασία και ενότητα, κάτι που –θέλω να σας βεβαιώσω– θα πρέπει να θεωρείται δεδομένο και είναι δεδομένο.

Σε αυτόν τον αγώνα δεν έχω καμία αμφιβολία πως η δοκιμασμένη φιλοπατρία σας, αλλά και η επιρροή στις χώρες που διαμένετε, θα ενταθεί, έτσι ώστε να γίνει συνείδηση σε όλα τα κράτη πως δεν νοείται η Κύπρος να είναι η τελευταία διχοτομημένη χώρα της Ευρωπαϊκής Ένωσης. Δεν έχω καμία αμφιβολία πως ο αγώνας ο δικός σας θα ενταθεί για επικράτηση των κανόνων του διεθνούς δικαίου ενάντια στην αναθεωρητική στάση της Τουρκίας και τις νεο-οθωμανικές βλέψεις του Τούρκου Προέδρου σε βάρος των κυριαρχικών δικαιωμάτων της Ελλάδας και της Κύπρου. Δεν έχω αμφιβολία πως θα συνεχίσετε να αναδεικνύετε τον κομβικό ρόλο της Ελλάδας και της Κύπρου ως σημαντικών πυλώνων ειρήνης και σταθερότητας στην περιοχή.

Κύριε Πρόεδρε, κυρίες και κύριοι, εκείνο που από δικής μου πλευράς θα ήθελα να σας διαβεβαιώσω είναι για την ετοιμότητα και αποφασιστικότητά μου να συμμετάσχω σε έναν νέο γύρο διαπραγματεύσεων, στη βάση πάντα των όσων προνοούν τα ψηφίσματα και οι αποφάσεις των Ηνωμένων Εθνών, των αρχών και αξιών της Ευρωπαϊκής Ένωσης και βεβαίως των επιτευχθεισών συγκλίσεων μέχρι τη Σύνοδο στο Κραν Μοντανά τον Ιούλιο του 2017.

Την ίδια ώρα, αυτό που θέλω να καταστήσω σαφές προς κάθε κατεύθυνση, προς κάθε εμπλεκόμενο είναι πως δεν θα αποδεχθώ τα όποια προαπαιτούμενα θέτει η Τουρκία, τα οποία στην ουσία εκτροχιάζουν τη βάση διαπραγματεύσεων και οδηγούν στη λύση δύο κυρίαρχων κρατών.

Στόχος μου η επίτευξη μιας λύσης που θα οδηγεί στη δημιουργία ενός πραγματικά ανεξάρτητου και κυρίαρχου ευρωπαϊκού κράτους, που θα μπορεί να λειτουργεί, που δεν θα είναι επιρρεπές να καταρρεύσει την επομένη της συμφωνίας, που θα σέβεται τα ανθρώπινα δικαιώματα και πολιτικά δικαιώματα του συνόλου των πολιτών, μακράν εγγυητικών και επεμβατικών δικαιωμάτων, ή και την παρουσία τουρκικών στρατευμάτων.

Αγαπητά μέλη της Παγκόσμιας Διακοινοβουλευτικής Ένωσης του Ελληνισμού, όπως έχω αναφέρει, η επιτυχία σας είτε ατομικά είτε συλλογικά, πέραν της αναγνώρισης του έργου που επιτελείτε, συνιστά ύψιστη τιμή για τον Ελληνισμό αλλά και πηγή έμπνευσης για τις νεότερες γενιές.

Η στήριξη και η συμπαράστασή σας τόσο στην Ελλάδα όσο και στην Κύπρο αποτελεί για όλους μας πηγή δύναμης, έτσι ώστε εργαζόμενοι με το ίδιο σθένος, σύνεση και αποφασιστικότητα να μπορέσουμε να φέρουμε σε πέρας το έργο που έχουμε αναλάβει έναντι του Ελληνισμού και όχι μόνο.

Καταλήγοντας, εκφράζω τις θερμότερες των ευχαριστιών μου για την πρόσκληση να απευθυνθώ σήμερα στη Γενική σας Συνέλευση και να ευχηθώ κάθε επιτυχία στις εργασίες που ακολουθούν.

Σας ευχαριστώ θερμά.